Nariadenie Rady (EHS) č. 1251/77
zo 17. mája 1977
o dovozoch otrúb, otrubovej múky a ostatných zvyškov pochádzajúcich z preosievania, mletia alebo iného spracovania obilnín s pôvodom v Egyptskej arabskej republike
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, najmä na jej články 43 a 113,
so zreteľom na návrh Komisie,
so zreteľom na stanovisko Európskeho parlamentu [1],
keďže Dohoda o spolupráci medzi Európskym hospodárskym spoločenstvom a Egyptskou arabskou republikou a Dočasná dohoda o predbežnom vykonávaní určitých ustanovení Dohody o spolupráci boli podpísané 18. januára 1977;
keďže článok 20 Dohody o spolupráci a článok 13 Dočasnej dohody stanovuje, že ak Egyptská arabská republika vyberie zvláštny poplatok za vývoz otrúb, otrubovej múky a iných zvyškov pochádzajúcich z preosievania, mletia alebo iného spracovania obilnín patriacich pod podpoložku 23.02 A Spoločného colného sadzobníka, variabilná zložka dovozného poplatku sa zníži o čiastku rovnajúcu sa 60 % priemeru variabilných zložiek poplatkov na daný výrobok za tri mesiace, ktoré predchádzajú mesiacu, v ktorom je takáto čiastka stanovená;
keďže tento zvláštny poplatok na vývozy sa musí premietnuť do dovoznej ceny týchto výrobkov v spoločenstve;
keďže s cieľom zabezpečenia správneho uplatňovania týchto dohôd je potrebné prijať opatrenia, na základe ktorých sa bude od dovozcu požadovať, aby v čase dovozu otrúb, otrubovej múky a iných zvyškov predložili dôkaz o tom, že zvláštny poplatok na vývozy zinkasovala Egyptská arabská republika;
keďže na základe, okrem iného, výmeny listov vzťahujúcich sa na článok 20 Dohody o spolupráci a článok 13 Dočasnej dohody medzi Európskym hospodárskym spoločenstvom a Egyptskou arabskou republikou o dovoze otrúb, otrubovej múky a iných zvyškov pochádzajúcich z Egyptskej arabskej republiky do spoločenstva, si tieto dohody vyžadujú podrobné pravidlá na ich uplatňovanie,
PRIJALA TOTO NARIADENIE:
Článok 1
Variabilná zložka poplatku za dovozy do spoločenstva otrúb, otrubovej múky a zvyškov pochádzajúcich z preosievania, mletia alebo iného spracovania obilnín patriacich pod podpoložku 23.02 A Spoločného colného sadzobníka s pôvodom v Egyptskej arabskej republike bude poplatok vypočítaný v súlade s článkom 2 nariadenia Rady (EHS) č. 2744/75 z 29. októbra 1975 o systéme dovozu a vývozu výrobkov spracovaných z obilnín a ryže [2] po odpočítaní čiastky rovnajúcej sa 60 % priemeru variabilných zložiek poplatkov za daný výrobok za tri mesiace, ktoré predchádzajú mesiacu, v ktorom je takáto čiastka stanovená.
Článok 2
Článok 1 sa použije na všetky dovozy, pri ktorých môže dovozca predložiť dôkaz o tom, že zvláštny poplatok za vývozy zinkasovala Egyptská arabská republika v súlade s článkom 20 Dohody o spolupráci alebo s článkom 13 Dočasnej dohody.
Článok 3
Ak to bude potrebné, podrobné pravidlá pre uplatňovanie tohto nariadenia, najmä pokiaľ ide o stanovovanie čiastky, o ktorú sa má poplatok znížiť, sa prijmú v súlade s postupom stanoveným v článku 26 nariadenia Rady č. 2727/75 z 29. októbra 1975 o spoločnej organizácii trhu s obilninami [3].
Článok 4
Toto nariadenie nadobúda účinnosť tretí deň nasledujúci po jeho uverejnení v Úradnom vestníku Európskych spoločenstiev.
Bude sa uplatňovať odo dňa nadobudnutia účinnosti Dočasnej dohody medzi Európskym hospodárskym spoločenstvom a Egyptskou arabskou republikou.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 17. mája 1977